Title: คำสั่งนายกรัฐมนตรี ที่ 12/2524 เรื่อง การให้เจ้าของสถานีบริการหรือร้านค้าน้ำมันเชื้อเพลิงส่งเงินเข้ากองทุนน้ำมันเชื้อเพลิง

คำสั่งนายกรัฐมนตรี

คำสั่งนายกรัฐมนตรี
ที่ ๑๒ / ๒๕๒๔
เรื่อง การให้เจ้าของสถานีบริการหรือร้านค้าน้ำมันเชื้อเพลิง
ส่งเงินเข้ากองทุนน้ำมันเชื้อเพลิง[๑]

ตามที่คณะกรรมการส่วนจังหวัดกำหนดราคาสินค้าและป้องกันการผูกขาดบางจังหวัด
ได้กำหนดราคาขายปลีกน้ำมันเชื้อเพลิงเพิ่มขึ้นเนื่องจากการรถไฟแห่งประเทศไทยได้ประกาศขึ้นค่าระวางตั้งแต่วันที่
๑ มิถุนายน ๒๕๒๔ 
ซึ่งเป็นผลทำให้เจ้าของสถานีบริการและร้านค้าน้ำมันเชื้อเพลิงในท้องที่ดังกล่าวต้องส่งเงินเข้ากองทุนน้ำมันเชื้อเพลิงตามคำสั่งนายกรัฐมนตรี
ที่ ๕ / ๒๕๒๔ เรื่อง การจัดตั้งกองทุนน้ำมันเชื้อเพลิง ลงวันที่ ๑๖  พฤษภาคม พ.ศ. ๒๕๒๔ แต่โดยที่การกำหนราคาขายปลีกน้ำมันเชื้อเพลิงเพิ่มขึ้นในกรณีดังกล่าวเป็นจำนวนเล็กน้อย  ไม่คุ้มกับค่าใช้จ่ายในการจัดเก็บ
ในการนี้สมควรให้เจ้าของสถานีบริการและร้านค้าน้ำมันเชื้อเพลิงดังกล่าวได้รับยกเว้นไม่ต้องส่งเงินเข้ากองทุนน้ำมันเชื้อเพลิง
อาศัยอำนาจตามความในมาตรา ๓ แห่งพระราชกำหนดแก้ไขและป้องกันภาวะการขาดแคลนน้ำมันเชื้อเพลิง  พ.ศ. ๒๕๑๖  นายกรัฐมนตรีจึงออกคำสั่งไว้ ดังต่อไปนี้

ให้เจ้าของสถานีบริการและร้านค้าน้ำมันเชื้อเพลิงในท้องที่จังหวัดที่คณะกรรมการส่วนจังหวัดกำหนดราคาสินค้าและป้องกันการผูกขาดกำหนดราคาขายปลีกน้ำมันเชื้อเพลิงเพิ่มขึ้น
ในหรือหลังวันที่ ๑ มิถุนายน ๒๕๒๔ เนื่องจากการรถไฟแห่งประเทศไทยขึ้นค่าระวางเมื่อวันที่
๑ มิถุนายน ๒๕๒๔ ได้รับยกเว้นไม่ต้องส่งเงินเข้ากองทุนน้ำมันเชื้อเพลิงตามคำสั่งนายกรัฐมนตรี
ที่ ๕/๒๕๒๔ เรื่อง การจัดตั้งกองทุนน้ำมันเชื้อเพลิง ลงวันที่ ๑๖ พฤษภาคม  พ.ศ. ๒๕๒๔

สั่ง ณ วันที่ ๓๐ กันยายน พ.ศ. ๒๕๒๔
พลเอก ป.  ติณสูลานนท์
นายกรัฐมนตรี

ธิดาวรรณ/แก้ไข
๘ ตุลาคม ๒๕๔๕

อภิญญา/ปรับปรุง
๑๐ ตุลาคม ๒๕๕๗

[๑] ราชกิจจานุเบกษา
เล่ม ๙๘/ตอนที่ ๑๖๘/ฉบับพิเศษ หน้า ๘/๙ ตุลาคม ๒๕๒๔